Illum il-Kunsill adotta l-pożizzjoni tiegħu (approċċ ġenerali) dwar l-istabbiliment ta' portal diġitali uniku li online ser jipprovdi informazzjoni, proċeduri, u servizzi ta' assistenza u ta' soluzzjoni tal-problemi għaċ-ċittadini u l-kumpaniji. Approċċ ġenerali tal-Kunsill jippermetti li jibdew in-negozjati mal-Parlament Ewropew. "Jenħtieġ li nagħmluha aktar faċli li ċ-ċittadini u l-kumpaniji tagħna jsibu l-informazzjoni li jeħtieġu, kulfejn jgħixu, jaħdmu jew jagħmlu negozju fl-UE. Il-ħolqien ta' punt uniku ta' servizz online huwa mod konvenjenti kif dan jista' jsir, u dan kien prijorità għall-Presidenza Estonjana. Jirrappreżenta pass ġdid lejn id-diġitalizzazzjoni tas-servizzi pubbliċi f'sitwazzjonijiet transfruntieri u pass ieħor fil-proċess biex l-Ewropa diġitali ssir realtà." Kadri Simson, Ministru għall-Affarijiet Ekonomiċi u l-Infrastruttura tal-Estonja Il-portal diġitali uniku huwa punt uniku ta' servizz għaċ-ċittadini u l-kumpaniji tal-UE. Il-portal diġitali uniku ser jintegra diversi netwerks u servizzi li twaqqfu fil-livell nazzjonali u tal-UE biex jassistu liċ-ċittadini u lin-negozji fl-attivitajiet transfruntieri tagħhom. Dawn jinkludu: iċ-Ċentri Ewropej tal-Konsumaturi, il-Pariri tal-Ewropa Tiegħek, SOLVIT, il-Helpdesk għad-Drittijiet ta' Proprjetà Intellettwali, Europe Direct u n-Netwerk Enterprise Europe. L-interfaċċa tal-utent ser tkun waħda faċli li tintuża u ser tkun disponibbli fil-lingwi uffiċjali kollha tal-UE. L-interfaċċa ser tassigura aċċess ċentralizzat għaċ-ċittadini u n-negozji tal-UE għall-informazzjoni li jeħtieġu biex jeżerċitaw id-drittijiet tagħhom għall-mobilità fl-UE, kif ukoll aċċess sħiħ għall-proċeduri online b'mod nondiskriminatorju. Prinċipju bażiku tal-portal huwa li jekk proċedura tkun disponibbli għal ċittadin ta' stat membru wieħed għandha tkun aċċessibbli wkoll għal utenti minn stati membri oħra. Madanakollu, jeħtieġ li erbatax-il proċedura amministrattiva ewlenija jsiru disponibbli online għal kulħadd: kemm għall-utenti nazzjonali kif ukoll għal dawk transfruntieri. Dawn il-proċeduri jkopru sitwazzjonijiet li huma rilevanti għall-ftuħ ta' negozju jew biex isir negozju, għal xogħol jew studju jew moviment minn post għall-ieħor, pereżempju r-reġistrazzjoni ta' negozju, ir-reġistrazzjoni ta' impjegatur / impjegati għal skemi obbligatorji ta' pensjoni u assigurazzjoni, għall-applikazzjoni għal self u għotjiet għal studju, għar-rikonoxximent ta' titoli akkademiċi, għall-kisba tal-Karta tas-Saħħa tal-Unjoni Ewropea u għar-reġistrazzjoni ta' vettura bil-mutur. Il-portal il-ġdid tal-internet ser jgħin biex jitnaqqas il-piż amministrattiv fuq iċ-ċittadini u n-negozji. Il-funzjonament tal-portal ser ikun appoġġat b'għodod tekniċi żviluppati mill-Kummissjoni f'kooperazzjoni mal-amministrazzjonijiet nazzjonali. Passi li jmiss In-negozjati istituzzjonali skont il-proċedura leġislattiva ordinarja ser jibdew is-sena d-dieħla, ladarba l-Parlament Ewropew ikun approva l-pożizzjoni tiegħu. Kuntest Fit-2 ta' Mejju 2017, il-Kummissjoni ppreżentat il-proposta tagħha biex jiġi żviluppat il-portal diġitali uniku. Din l-inizjattiva twieġeb it-talbiet taċ-ċittadini u n-negozji għal aċċess aktar faċli għall-informazzjoni, il-proċeduri u s-servizzi ta' assistenza u ta' soluzzjoni tal-problemi. L-istrateġija għas-suq diġitali uniku rrikonoxxiet ukoll li l-ħtiġijiet taċ-ċittadini u tan-negozji f'pajjiżhom stess u ma' pajjiżi oħrajn jistgħu jiġu sodisfatti aħjar bl-estensjoni u l-integrazzjoni tal-portali, in-netwerks, is-servizzi u s-sistemi Ewropej eżistenti , u billi dawn jiġu konnessi ma' portal diġitali uniku. Din tagħmel parti mill-"Pakkett ta' Konformità", li jinkludi wkoll il-proposta dwar l-Għodda ta' Informazzjoni għas-Suq Uniku u miżuri biex jittejjeb is-SOLVIT, is-sit web għal assistenza bla ħlas għas-suq intern. L-approċċ ġenerali tal-Kunsill biex jitwaqqaf portal diġitali uniku Din ir-riżorsa bħalissa hi disponibbli biss bil-lingwa jew il-lingwi li ġejjin: Pakkett ta' Konformità Din ir-riżorsa bħalissa hi disponibbli biss bil-lingwa jew il-lingwi li ġejjin: Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa